АҞӘА, рашә 3 — Sputnik, Наала Аҩӡԥҳа. Аԥсны аҳәынҭқарра ахада иқәҵара инақәыршәаны афинансқәа рминистрра аҳасабырбатә бланк аформа ҿыц аԥырҵеит – уи иахьӡуп "Абилеҭ". Иаԥҵоуп аҭоурых-культуратә ҭынха аобиектқәа, амузеиқәа, акультуратәи амассатә хәылԥазқәеи раҭааразы, абри атәы ахаша, рашәара 3 рзы Афинансқәа рминистр Амра Кәаранӡиа Аминистрцәа Реилазаара аилатәараан ирылалҳәеит.
Афинансқәа рминистр излалҳәаз ала, иаку аформа алагалан аҳәынҭқарратә финансқәа ахылаԥшра рыҭаразы. "Абилет" аемиссиеи аԥарақәа реиҭанеиааира ахылаԥшреи афинансқәа рминистрра рнапахьы иргоит, ҳәа ацылҵеит Кәаранӡиа. Лара лажәақәа рыла, адокумент ҿыц ахьчара астепенқәа азгәаҭоуп.
"Абилет" — хьаҳәрада изықәныҟәатәу аҳасабырба иатәу бланкхоит, иара акассатә чек аԥсахуеит", – лҳәеит Кәаранӡиа.
Акьыԥхьтә орган, макьана зыхьӡ ҳәам, Аԥсны Аҳәынҭқарра иахьаҵанакуа иҟазааӡом, лҳәеит аминистр. Ҳаԥхьаҟа адокумент акьыԥхьра урыстәылатәи Гознак аҟны аҿаҵара ӡбоуп.